Francis Collins

**Francis Sellers Collins** (Staunton, 14. 4. 1950. – ), američki genetičar, fizikokemičar, liječnik i akademik, poznat kao otkrivač gena bolesti, lider projekta ljudskog genoma i direktor Nacionalnih instituta za zdravlje.

## Biografija
Collins je rođen 1950. u Stauntonu kao najmlađi od četiri sina Fletchera Collinsa i Margaret James Collins. Odrastao je na malenoj farmi u virdžinijskom Shenandoah Valleyju i do šestog razreda školovao se kod kuće, a potom je od 1962. do 1966. pohađao srednju školu Robert E. Lee u Stauntonu. Tokom ovog školovanja iskazivao je interes za kemijom i nije imao nikakvih aspiracija za proučavanje interdisciplinarne biologije. Visoko obrazovanje započeo je studirajući kemiju na Univerzitetu u Virginiji u Charlottesvilleu gdje je 1970. stekao titulu prvostupnika (B.S.). Nakon toga odlazi na Univerzitet Yale i kroz četiri godine studira fizikalnu kemiju i stječe titule magistra (M.Phil.) odnosno doktora (Ph.D.). Za vrijeme doktorskog studija (1973) zainteresirao se i za biokemiju te se upisao u medicinsku školu Univerziteta u Sjevernoj Karolini u Chapel Hillu, na kojem je 1977. dobio titulu doktora medicine. Od 1978. do 1981. na istom je univerzitetu obavljao specijalistički staž interne medicine, a kasnije se vratio na Yale i radio kao naučni novak ljudske genetike do 1984. godine. Akademsku karijeru započeo je na Univerzitetu u Michiganu gdje je prvo radio kao asistent, odnosno od 1991. do 2003. kao redovni profesor. U Ann Arboru je također paralelno radio i na Medicinskom institutu Howard Hughes. Godine 1993. Collins je imenovan za direktora Nacionalnog centra za istraživanje ljudskog genoma (1997. preimenovan u Nacionalni istraživački institut za ljudskog genoma), nasljedivši na toj poziciji Jamesa Watsona. Dana 7. 8. 2009. postavljen je i na mjesto direktora Nacionalnih instituta za zdravlje. Collins se ženio dvaput, prvo s Mary Lynn Harman s kojom ima dvije kćeri, te kasnije s Diane L. Baker. U slobodno vrijeme Collins svira gitaru i vozi motocikl.

## Nagrade i priznanja
Collins je dobitnik više od 130 različitih akademskih nagrada i priznanja, uključujući 15 počasnih doktorata koje je dobio od Univerziteta Emory (1990), Koledža Mary Baldwin (1991), Univerziteta Yale (1992), Medicinske škole Icahn (1993), Univerziteta u Sjevernoj Karolini (1994), Univerziteta George Washington (1996), Univerziteta u Pennsylvaniji (1998), Univerziteta Brown (2000), Medicinskog koledža Baylor (2004), Univerziteta Northwestern (2005), Medicinske škole Univerziteta u Miamiju, Univerziteta u Michiganu (2007), Univerziteta u Marylandu (2008), Univerziteta Virginia Commonwealth (2009) i Univerziteta Princeton (2013). Član je Nacionalne akademije medicine i Nacionalne akademije nauka.

## Opus
;Monografije
* *Principles of Medical Genetics* (koautori: Thomas D. Gelehrter i David Ginsburg), Baltimore: Williams & Wilkins, 1998, 
* *The Language of God: A Scientist Presents Evidence for Belief*, New York: Free Press; Simon & Schuster, 2006, 
* *The Language of Life: DNA and the Revolution in Personalized Medicine*, New York: HarperCollins, 2010, 
* *Belief: Readings on the Reason for Faith*, New York: HarperCollins, 2010, 
* *The Language of Science and Faith: Straight Answers to Genuine Questions* (koautor: Karl Giberson), Downers Grove: IVP Books, 2011, 

## Vanjske veze

*  Francis S. Collins , National Institutes of Health (NIH)
*  Francis S. Collins, National Human Genome Research Institute (NHGRI)
*  Francis Collins, Technology, Entertainment and Design (TED)